Kirúgták a T-Mobile pénteki leállásán poénkodó Vodafone-os marketingest.

A Vodafone menedzsere lett a Twitter első ismert magyar áldozata. A T-Mobile a pénteki leállása alatt nem tudott kommunikálni, így egész délelőtt fogalma sem volt az országnak arról, hogy a szolgáltató hálózatán miért csak akadozva lehet telefonálni. A T-Mobile egy Twitter-üzenetben közölte: "A hálózati problémával kapcsolatban lesz hivatalos tájékoztatás. Türelmeteket kérjük!" Frappánsan reagált erre a Vodafone hivatalos Twitterét kezelő marketinges: "OK, csörögjetek ránk ;) RT"A Vodafone először közölte, hogy nincs köze a válaszokhoz, majd később úgy értékelte, hogy a twitterező menedzser engedély nélkül és sportszerűtlenül nyilatkozott a versenytárs problémájáról: "A viselkedése ellentétes a tisztességes versennyel, és úgy ítéltük meg, hogy ezért elbocsátás jár" - mondta az Indexnek Suba János a Vodafone kommunikációs igazgatója.